Արայիկ Գևորգյան

Արայիկ (Արա) Հրաչի Գևորգյան (), խորհրդային և հայ ազատ ոճի ըմբիշ, Հայաստանի բազմակի չեմպիոն, Եվրոպայի չեմպիոն (1997), աշխարհի եռակի չեմպիոն (1995, 1997, 1998), ԽՍՀՄ միջազգային կարգի սպորտի վարպետ (1991), Հայաստանի սպորտի վաստակավոր վարպետ (1995)։

Կենսագրություն 
Արայիկ Գևորգյանը ծնվել է 1973 թվականի հունվարի 22-ին ՀԽՍՀ Արտաշատի շրջանի Քաղրաշեն գյուղում։ Ըմբշամարտով սկսել է զբաղվել 1984 թվականին՝ Ռազմիկ Գոլեցյանի ղեկավարությամբ։ 1980-1990-ական թվականների սահմանագծին եղել է ԽՍՀՄ պատանեկան հավաքականի անդամ, 1991 թվականին մինչև 18 տարիքային խմբում դարձել է Եվրոպայի չեմպիոն։ 1992 թվականին եղել է Հայաստանի երիտասարդական հավաքականի անդամ, 1993 թվականից՝ Հայաստանի ազգային հավաքականի անդամ։ Արայիկ Գևորգյանն առավել հաջող է հանդես եկել 1990-ական թվականների երկրորդ կեսին։ 1995, 1997 և 1998 թվականներին նա երեք անգամ նվաճել է աշխարհի չեմպիոնի տիտղոսը, իսկ 1997 թվականին հաղթեց նաև Եվրոպայի առաջնությունում։ Այդ հաջողությունների շնորհիվ նա համարվում էր Ատլանտայի և Սիդնեյի Օլիմպիական խաղերի առաջատարներից մեկը, սակայն այդ մրցություններում չկարողացավ մրցանակային տեղ զբաղեցնել։

2001 թվականից տեղափոխվել է ավելի ծանր քաշային կարգ և բարձր արդյունքների չհասնելով՝ Աթենքի Օլիմպիական խաղերին մասնակցելուց հետո ավարտել է իր միջազգային մարզական կարիերան։ 2005-2008 թվականներին հանդես է եկել գերմանական ըմբշամարտի բունդեսլիգայի «Aalen 05» և «Witten 07» ակումբների կողմից։

Ծանոթագրություններ

Արտաքին հղումներ 
 http://www.fila-official.com/index.php?option=com_database&act=ficheLutteur&Itemid=&id_lutteur=91C90D92614049F380DC251D9DA713A1&filtre_pays=&lettre=G&recherche_lutteur=&lang=en 
 http://www.sports-reference.com/olympics/athletes/ge/arayik-gevorgyan-1.html 
 http://www.ksv-koellerbach.de/popup_sv_club_fighter_details.php?fighter_id=677 

Հայ ըմբշամարտիկներ
Ըմբշամարտի աշխարհի չեմպիոններ
Հայ մարզիկներ
Հայ սպորտի վարպետներ
ԽՍՀՄ սպորտի վարպետներ
Հայ օլիմպիական ըմբշամարտիկներ